[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 5.11.2008

COM(2008) 694 окончателен

2008/0203 (ACC)

Предложение за

РЕГЛАМЕНТ НА СЪВЕТА

за изменение на приложение І към Регламент (ЕО) № 1528/2007 на Съвета с оглед на добавянето на Република Замбия към списъка с региони или държави, които са приключили преговори [SEC(2008) 2740]

(представена от Комисията)

ОБЯСНИТЕЛЕН МЕМОРАНДУМ

На 28 ноември 2007 г. Република Замбия (по-нататък наричана „Замбия“) парафира временно споразумение, с което се установява рамка за Споразумение за икономическо партньорство с Европейската общност в контекста на по-широките преговори в региона на Източна и Южна Африка (ИЮА). По време на преговорите обаче не бе постигнато съгласие по предложението на Замбия за достъп до пазара и поради това Замбия не беше включена в приложение І към Регламент (EО) № 1528/2007 на Съвета от 20 декември 2007 г. за прилагане на режима за продукти с произход от определени страни, които са част от групата държави от Африка, Карибския и Тихоокеанския басейн (АКТБ), предвидени в споразуменията, установяващи или водещи до установяване на споразуменията за икономическо партньорство. На 30 септември 2008 г. ЕО и Замбия парафираха предложението на Замбия за достъп до пазара. Въз основа на това приложеното предложение има за цел включването на Замбия в приложение І към Регламент (ЕО) № 1528/2007. Като последица от включването на Замбия в приложение І към Регламент (ЕО) № 1528/2007 на Съвета, е необходимо да се измени и Регламент (ЕО) № 950/2006 на Комисията от 28 юни 2006 г. за установяване на подробни правила за прилагането през 2006—2007, 2007—2008 и 2008—2009 стопански години на вноса и рафинирането на захарни продукти по някои тарифни квоти и преференциални споразумения. Това ще се осъществи посредством регламент на Комисията.

2008/0203 (ACC)

Предложение за

РЕГЛАМЕНТ НА СЪВЕТА

за изменение на приложение І към Регламент (ЕО) № 1528/2007 на Съвета с оглед на добавянето на Република Замбия към списъка с региони или държави, които са приключили преговори

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 133 от него,

като взе предвид предложението на Комисията[1],

като има предвид, че:

(1) На 28 ноември 2007 г. Общността приключи преговорите по временно споразумение, с което се установява рамка за Споразумение за икономическо партньорство (по-нататък наричано „временно СИП“) със Сейшелските острови, Замбия и Зимбабве. Преговорите с Мавриций по временното СИП приключиха на 4 декември 2007 г., а с Коморските острови и Мадагаскар — на 11 декември 2007 г.

(2) Независимо от това, тъй като при приключването на преговорите по временното СИП на 28 ноември 2007 г. Общността и Република Замбия не постигнаха съгласие по предложението на Замбия за достъп до пазара, включването на Република Замбия в приложение І към Регламент (ЕО) № 1528/2007[2] на Съвета („регламентът“) не бе възможно.

(3) Общността и Република Замбия приключиха преговорите по предложението за достъп до пазара на 30 септември 2008 г.

(4) Следователно, с оглед на член 2 от регламента, приложение І следва да бъде изменено, за да се включи Република Замбия.

(5) С цел добавянето на Република Замбия да се приведе в съответствие с приложното поле на Регламент (ЕО) № 1528/2007, Регламент (ЕО) № 950/2006 на Комисията от 28 юни 2006 г. следва да бъде изменен, считано от датата на влизане в сила на настоящия регламент.

ПРИЕ НАСТОЯЩИЯ РЕГЛАМЕНТ:

Член 1

В приложение І към Регламент (ЕО) № 1528/2007 между изразите „Република Уганда“ и „Република Зимбабве“ се добавя „Република Замбия“.

Член 2

Настоящият регламент влиза в сила в деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател […]

[1] ОВ C […], […], стр. […].

[2] ОВ L 348, 31.12.2007 г., стр. 1.